bluuebunny/crossref_metadata_2025 huggingface dataset:
Ἡ παραβολὴ τοῦ πλουσίου καὶ τοῦ πτωχοῦ Λαζάρου
Authors: Δεσπότης Αθανάσιος
Published: August 2021

Ἡ διδακτορικὴ διατριβὴ μὲ τὸν τίτλο: Ἡ παραβολὴ τοῦ πλουσίου καὶ τοῦ πτωχοῦ Λαζάρου. Συγκριτικὴ μελέτη τῆς πατερικῆς καὶ τῆς σύγχρονης ἑρμηνείας ἀποσκοπεῖ νὰ προσφέρη μία καινούργια ἑρμηνευτικὴ προσέγγιση τῆς ὑπὸ ἐξέταση παραβολῆς μέσα ἀπὸ πρωτογενῆ ἱστορικο-φιλολογικὴ μελέτη καὶ δημιουργικὸ διάλογο μὲ τὴν ἑρμηνεία Ἑλλήνων, Λατίνων καὶ Σύρων Πατέρων ἀπὸ τὸ πρωτότυπο. Ἡ ἐργασία αὐτὴ διαιρεῖται σὲ εἰσαγωγή, τέσσερα κεφάλαια καὶ συμπεράσματα. Τὸ πρῶτο κεφάλαιο περιλαμβάνει τὴν κριτικὴ τοῦ κειμένου καὶ τῶν ἀρχαίων μεταφράσεων, τὴν ἀνάλυση τοῦ λεξιλογίου, τῆς ἀλληλουχίας μορφῆς καὶ περιεχομένου, τῆς σημασιολογίας, τῆς ἀφηγηματικῆς ὀργανώσεως καί, τέλος, τῆς πραγματικῆς λειτουργίας τοῦ κειμένου. Τὰ δύο ἑπόμενα κεφάλαια ἀναλύουν τὶς τάσεις τῆς πατερικῆς καὶ τῆς συγχρόνου ἑρμηνείας ἐπὶ τῇ βάσει ἑπτὰ σημείων τὰ ὁποῖα κατόπιν γίνονται καὶ σημεῖο ἀναφορᾶς γιὰ τὴ σύγκριση Πατέρων καὶ συγχρόνων. Στὸ τέταρτο κεφάλαιο διατυπώνεται μία ἑρμηνευτικὴ πρόταση, ἡ ὁποία προκύπτει ἀπὸ τὴν ἐνδελεχῆ ἔρευνα τοῦ κειμένου καὶ τὴ σύγκριση μεταξὺ τῶν Πατέρων καὶ τῶν συγχρόνων: ἡ παραβολὴ θεωρουμένη ὡς ὅλον ὑπερβαίνει τὴν ἀντίθεση μεταξὺ πλουσίων καὶ πτωχῶν καὶ ἐπικεντρώνει τὴν προσοχὴ τοῦ ἀναγνώστη στὴν ἀλήθεια ὅτι ἡ σωτηρία, ἡ εὐτυχία, ἡ Βασιλεία τοῦ Θεοῦ, εἶναι παροῦσες στὸ πρόσωπο τοῦ Ἰησοῦ. Κατὰ συνέπεια, ἡ σωτηρία τὴν ὁποία ἀναζητᾶ ὁ πλούσιος γιὰ τοὺς πέντε ἀδερφούς του πρέπει νὰ νοηθῆ ὄχι ἁπλῶς ὡς ἀνταμοιβὴ γιὰ κάποια ἔργα εὐποιίας ἀλλὰ ὡς ἀπόρροια μίας ζωντανῆς σχέσεως μὲ τὸν Χριστό. Μὲ τὴν ἐργασία αὐτὴ ἀποδεικνύεται ἔμπρακτα ὅτι ἡ πατερικὴ ἑρμηνεία μπορεῖ νὰ δώση στὴν ἱστορικοκριτικὴ μέθοδο μία βαθύτερη θεολογικὴ διάσταση καί, ἀντιστρόφως, τὰ πορίσματα τῆς σύγχρονης ἔρευνας βοηθοῦν νὰ ἀξιοποιήσουμε καλύτερα τὶς πατερικὲς ἀναγνώσεις.
Ιδέες και πρόσωπα στο έργο του Γιώργου Θεοτοκά
Authors: Μουστακάτου Αικατερίνη
Published: August 2021

[…] Στόχος είναι να καταδείξουμε την άμεση σχέση που υπάρχει ανάμεσα στα δοκίμια και στα μυθιστορήματα του συγγραφέα και τους τρόπους με τους οποίους αυτή αποτυπώνεται άμεσα και πολλαπλά στο έργο του. Το ερώτημα που τέθηκε από την αρχή της έρευνας ήταν αν και κατά πόσο οι απόψεις του συγγραφέα και ο προβληματισμός του για τα κοινωνικά θέματα διατυπώνονται μόνο στα δοκίμια του ή εμφανίζονται και στα αφηγηματικά του έργα μέσω των ηρώων, οι οποίοι αποτελούν φορείς εξέλιξης του μυθιστορήματος και διαφοροποιητικούς παράγοντες μεταξύ αυτού και του δοκιμίου. Προέκταση αυτής της προβληματικής αποτελεί το ερώτημα του τι ήταν πρώτιστα ο Γ. Θεοτοκάς, δοκιμιογράφος ή μυθιστοριογράφος, αν συνυπάρχουν ισότιμα αυτές οι δύο δραστηριότητες ή αν υπερτερεί κάποια από τις δύο, ερωτήματα που αποτελούν την υπόθεση εργασίας μου. Στόχος, λοιπόν, αυτής της έρευνας είναι να αποδειχτεί με συστηματικό τρόπο το αν και κατά πόσο ο προβληματισμός των δοκιμίων του Γ. Θεοτοκά βρίσκει εφαρμογή στα μυθιστορήματά του, καθώς επίσης να φανεί αν και σε ποιο βαθμό το λογοτεχνικό του έργο είναι απαγκιστρωμένο από τη δοκιμιακή του γραφή. […]
Εμφάνιση υπεραλγησίας μετά από χορήγηση οπιοειδών σε αρουραίους
Authors: Ασουχίδου Ειρήνη
Published: August 2021

Ο ιπόκαμπος κατέχει κεντρικό ρόλο σε διαδικασίες μνήμης και μάθησης καθώς μπορεί να τροποποιεί την αντίληψη του πόνου. Η παρούσα μελέτη αναφέρεται για πρώτη φορά στη διερεύνηση των επιδράσεων της φεντανύλης 24 ώρες μετά την in vivo χορήγησή της σε in vitro παρασκεύασμα ιπποκάμπου. Κλινικές μελέτες σε ανθρώπους και πειραματόζωα οδήγησαν στην παρατήρηση ότι μετά από μακρόχρονη χορήγηση αγωνιστών των μ-υποδοχέων παρατηρείται μακροχρόνια υπεραλγησία. Το φαινόμενο αυτό επιτείνεται όσο αυξάνεται η δόση των οπιοειδών. Κλινικές παρατηρήσεις οι οποίες δείχνουν μείωση της υπεραλγησίας, όταν έχει προηγηθεί χορήγηση κεταμίνης πριν τη χορήγηση οπιοει- δών, υποδηλώνουν ότι τα οπιοειδή ίσως έχουν επιπλέον και δράση NMDA αγωνιστών, δράση την οποία ανταγωνίζεται η κεταμίνη. Τα αποτελέσματα της παρούσας μελέτης είναι ότι η in vivo χορήγηση φεντανύλης δεν μεταβάλλει τις παθητικές ιδιότητες της κυτταρικής μεμβράνης των πυραμιδικών νευρώνων της CA1 περιοχής του ιπποκάμπου, μειώνει την GABAa και GABAb ανασταλτικού μετασυναπτικού δυναμικού πυραμιδικών νευρώνων της CA1 και προκαλεί long-lasting (24 ώρες) αναστολή της αναστολής-disinhibition στη CA1 περιοχής του ιπποκάμπου. Δεν αποδείχθηκε συμμετοχής της φεντανύλης στο NMDA εξαρτώμενο μετασυναπτικό διεγερτικό δυναμικό. Γεγονός παραμένει ότι η κεταμίνη μειώνει την υπεραλγησία και αυξάνει το αναλγητικό εύρος των οπιοειδών αν και ο μηχανισμός παραμάνει ακόμη άγνωστος. Οι μελλοντικές κλινικές και πειραματικές έρευνες θα πρέπει να κατευθυνθούν στον επαναπροσδιορισμό του προφίλ των οπιοει- δών όχι μόνο για τις αναλγητικές τους ιδιότητες αλλά και για την ικανότητά τους να ενισχύουν ή να αναστέλλουν την κεντρική ευαι- σθητοποίηση.
Η επίδραση της 17β-οιστραδιόλης, της προγεστερόνης, του αγγειακού ενδοθηλιακού αυξητικού παράγοντα και της λεπτίνης στη διαπερατότητα των εμβρυϊκών υμένων στην κύηση
Authors: Βερυκούκη Χριστίνα
Published: August 2021

Οι ανθρώπινοι εμβρυϊκοί υμένες, το άμνιο και το χόριο, αποτελούν τον αμνιακό σάκο μέσα στον οποίο περικλείεται το έμβρυο και το αμνιακό υγρό.Η διατήρηση και η ρύθμιση του όγκου και της σύστασης του αμνιακού υγρού είναι καθοριστικής σημασίας για τη συνέχιση της κύησης και την υγεία του εμβρύου. Οι παράγοντες οι οποίοι συμμετέχουν στην ομοιόσταση του αμνιακού υγρού δεν έχουν πλήρως αποσαφηνισθεί. Αν και οι υμένες αποτελούν μία ημιδιαπερατή, πορώδη μεμβράνη, η διακίνηση ύδατος και διαλυτών διαμέσου της παρακυττάριας και της διακυτταρικής οδού μπορεί να ρυθμιστεί από διάφορους παράγοντες. Σκοπός της παρούσης μελέτης ήταν να διερευνήσει την επίδραση ορμονικών παραγόντων στην ηλεκτρική αντίσταση (Rte) ανθρώπινων εμβρυϊκών υμένων. Για το σκοπό αυτό χρησιμοποιήθηκαν ακέραια τμήματα ανθρώπινων εμβρυϊκών υμένων ατό τελειόμηνες φυσιολογικές κυήσεις, τα οποία τοποθετήθηκαν σε μία αντλία τύπου Ussing, όπου οξυγονονόταν συνεχώς με 95% 02 και 5% C02. Με την εν λόγω πειραματική διάταξη μετρήθηκε η αναπτυσσόμενη διαφορά δυναμικού κατά μήκος των υμένων, όταν και από τις δύο πλευρές τους υπήρχε διάλυμα KRBS και με βάση το νόμο του Ohm υπολογίσθηκε η ηλεκτρική αντίσταση των υμένων RTE. Στη συνέχεια μελετήθηκε η επίδραση της οιστραδιόλης (10^-10'7 Μ), της ταμοξιφαίνης (10' 4-10'7 Μ) και του συνδυασμού τους, της προγεστερόνης (10'4-10'7 Μ), της μιφεπριστόνης (10~4-10'8Μ) και του συνδυασμού τους, της λεπτίνης (1, 10, 20 and 100 ng/ml) και του αγγειακού ενδοθηλιακού αυξητικού παράγοντα VEGF (1, 5, 10 και 20 ng/ml) στην RTE. Η RTE υπολογίσθηκε πριν και 1, 5, 10, 15, 20, 25, 30, 45 και 60 λεπτά μετά από την προσθήκη της κάθε ουσίας. Όλες οι μετρήσεις έγιναν στους 37° C. Η τιμή της RTe πριν από τη χορήγηση των υπό μελέτη ουσιών υπολογίσθηκε ότι ήταν 29.1 ±0.4 Ω.οιπ2. Η οιστραδιόλη προκάλεσε αμέσως μετά τη χορήγησή της ταχεία αύξηση της RjE στο 1° λεπτό , όταν προστέθηκε και από τις δύο επιφάνειες των υμένων. Ο ανταγωνιστής ταμοξιφαίνη είχε και αυτός άμεση αγωνιστική δράση όταν χορηγήθηκε μόνος του. Ο συνδυασμός των δύο ουσιών δεν ανέστειλε πλήρως τη δράση της οιστραδιόλης, αλλά επέφερε αποτέλεσμα και στις δύο πλευρές των υμένων. Η προγεστερόνη είχε ανάλογο αποτέλεσμα με την οιστραδιόλη, όπως επίσης, η μιφεπριστόνη και ο συνδυασμός τους, που σε αυτή την περίπτωση το αποτέλεσμά τους ήταν συνεργικό. Η λεπτίνη προκάλεσε και αυτή αύξηση της RTE όταν προστέθηκε στην εμβρυϊκή επιφάνεια των υμένων. Αντίθετα, στη μητρική επιφάνεια δεν είχε κανένα αποτέλεσμα. Ο VEGF μετέβαλε και αυτός την RTE αυξάνοντας την στο 10 λεπτό. Συμπερασματικά, φαίνεται ότι η RTe των ανθρώπινων εμβρυϊκών υμένων επηρεάζεται από την επίδραση των στεροειδών ορμονών, της λεπτίνης και του VEGF. Οι αλλαγές αυτές στην αντίσταση των υμένων in vitro είναι πιθανόν να επηρεάζουν τη διαπερατότητα των υμένων in vivo κατά τη διάρκεια της κύησης.
Μελέτη εξωκυτταρικών πρωτεϊνασών από ψυχρότροφα βακτήρια γάλακτος
Authors: Τριανταφυλλίδου Μαρία
Published: August 2021

Μελετήθηκε η εξωκυτταρική πρωτεϊνάση του στελέχους Pseudomonas fluorescens TR2 και το εξωκυτταρικό παρασκεύασμα πρωτεΐνάσης του στελέχους Flavobacterium spp. MTR3, ψυχρότροφα στελέχη που απομονώθηκαν από νωπό γάλα. Η εξωκυτταρική πρωτεϊνάση του στελέχους Ρ. fluorescens TR2 καθαρίστηκε σε επίπεδο ηλεκτροφορητικής ομοιογένειας . Είχε μοριακό βάρος43,5kDa και περιείχε lgrat Zn ανά mole. Το ένζυμο αναστελλόταν με EDTA και 1,10 φαινανθρολίνη, ενώ το αποένζυμο επανενεργοποιούνταν με προσθήκη Zn. Η πρωτεϊνάση παρουσίαζε μεγαλύτερη δραστικότητα στους περίπου 37°C και pH 7,0, ενώ ήταν δραστική στους 7°C και σε pH 6,0 παρουσία 4% (w/v) NaCl. Το ένζυμο ήταν ασταθές σε υψηλές θερμοκρασίες (>90 - 100°C ), ενώ ήταν πολύ θερμοανθεκτικό σε αυτές τις θερμοκρασίες παρουσία Ca2+. Με θέρμανση στους 60°C, κατά την οποία παρατηρούνταν αύξηση στη φαινόμενη υδροφοβία, το ένζυμο αυτολυόταν. Κατά την θέρμανση στους 60°C παρουσία καζεΐνης παρατηρήθηκε μια αναστολή της αυτόλυσης, ενώ η πρωτεϊνάση ήταν δραστική κα\ . υδρόλυε την καζεΐνη. Η τιμή Km της πρωτεΐνάσης του Ρ. fluorescens TR2 με υπόστρωμα την ολική καζεΐνη αγελαδινού γάλακτος ήταν l,7mg/ml. Παρουσίαζε δραστικότητα αυστηρά ενδοπεπτιδάσης, χωρίς αμινοπεπτιδασική δραστικότητα. Το ένζυμουδρόλυε τις β - και as - καζεΐνες αγελαδινού και πρόβειου γάλακτος, ταχύτερα την β - καζεΐνη. Επίσης, υδρόλυε το πεπτίδιο asi - CN f 1 — 23 (είτε τουλάχιστον ανάλογά του) αλλά και πεπτίδια που προέκυπταν με την υδρόλυσή του. Όπως παρακολουθήθηκε ηλεκτροφορητικά, η πρωτεϊνάση υδρόλυε μεγάλα πεπτίδια υδατικού εκχυλίσματος αγελαδινού και πρόβειου τυριού. Επίσης, όπωςπαρακολουθήθηκε με υγρή χρωματογραφία ανάστροφης φάσης, το ένζυμο υδρόλυε κατά προτίμηση υδρόφοβα πεπτίδια υδατικού εκχυλίσματος αγελαδινού και πρόβειου τυρού. Με βάση την υδρόλυση των υποστρωμάτων προκύπτει ότι η πρωτεϊνάση του Ρ. fluorescens TR2 είναι πιθανόν κατάλληλη για αποπίκρανση και επιτάχυνση ωρίμανσης τυριών. Το εξωκυτταρικό παρασκεύασμα πρωτέϊνάσης του Flavobacterium spp. MTR3 καθαρίστηκε μόνο μερικώς. Το ενζυμικό παρασκεύασμα παρουσίαζε μεγαλύτερη δραστικότητα στους 45°C και pH 8,0, ενώ ήταν επίσης πολύ δραστικό στους 7°C και σε pH 6,0 παρουσία 4% (w/v) NaCl. Το παρασκεύασμα πρωτέϊνάσης έχανε πάνω από το 90% τηςδραστικότητάς του με θερμικές κατεργασίες πάνω από τους 65°C, ακόμη και παρουσία Ca2+. Η τιμή Km του παρασκευάσματος πρωτέϊνάσης του Flavobacterium spp. MTR3 με υπόστρωμα την ολική καζεΐνη αγελαδινού γάλακτος ήταν l,3mg/ml. Το παρασκεύασμα υδρόλυε τις β - και as - καζεΐνες αγελαδινού και πρόβειου γάλακτος, ταχύτερα την β - καζεΐνη. Επίσης, σε κάποιο βαθμό υδρόλυε πεπτίδια αγελαδινών και πρόβειων τυριών. Το παρασκεύασμα πρωτέϊνάσης του Flavobacterium spp. MTR3 παρουσίαζε δραστικότητα αμινοπεπτιδάσης, ιδιαίτερα αμινοπεπτιδάσης λεύκινης.
Ασφάλεια πολυμεσικών πληροφοριακών ιατρικών συστημάτων
Authors: Τζελέπη Σοφία
Published: August 2021

Η διατριβή αυτή επικεντρώνει το ενδιαφέρον της στη μελέτη θεμάτων ασφάλειας ιατρικών πολυμεσικών πληροφοριακών συστημάτων και ειδικότερα στο ζήτημα του ελέγχου προσπέλασης των συστημάτων ιατρικών βάσεων πολυμεσικών δεδομένων. Οι περισσότερες μέχρι τώρα έρευνες έχουν επικεντρωθεί στη μελέτη και ανάπτυξη πολιτικών ασφάλειας χαμηλού επιπέδου. Οι παραπάνω έρευνες όμως είναι απαραίτητο να πλαισιωθούν από ανάλογες προσπάθειες καθορισμού πολιτικών ελέγχου προσπέλασης για την κάλυψη περαιτέρω αναγκών ασφάλειας, όπως είναι ο περιορισμός στην πρόσβαση των πολυμεσικών ιατρικών δεδομένων με βάση κυρίως το σημασιολογικό περιεχόμενό τους. Στα πλαίσια της διατριβής αυτής διαμορφώθηκαν πολιτικές ασφάλειας ελέγχου προσπέλασης τόσο για τα ιατρικά συστήματα βάσεων πολυμεσικών δεδομένων όσο και ειδικότερα για τα συστήματα βάσεων ιατρικών εικόνων.
Έμπιστο περιβάλλον συνεργασίας και παροχής ασφαλών, ιδιωτικών και διαλειτουργικών υπηρεσιών
Authors: Πενταφρόνιμος Γεώργιος
Published: August 2021

Η εξάπλωση των εφαρμογών Web 2.0 και η παροχή υπηρεσιών συνεργασίας και κοινωνικής αλληλεπίδρασης από τη μια πλευρά προσφέρουν σημαντικά οφέλη στους χρήστες από την άλλη προκαλούν νέες απειλές στην ιδιωτικότητά τους. Εκτός των τεχνολογικών προκλήσεων που χαρακτηρίζουν την ασφαλή ενσωμάτωση τεχνολογιών Web 2.0 σε ολοκληρωμένα Πληροφοριακά Συστήματα και πλαίσια υπηρεσιών, η διατριβή εντοπίζει την ανάγκη προστασίας της ιδιωτικότητας από τις διαδραστικές δυνατότητες δημιουργίας περιεχόμενου και αλληλεπίδρασης που παρέχονται στους χρήστες.Έχοντας σαν βασικό στόχο την εύρεση καινοτόμων λύσεων για την προστασία της ιδιωτικότητας σε συνεργατικά περιβάλλοντα, αρχικά καθορίζεται η αρχιτεκτονική ενός Έμπιστου Συνεργατικού Πληροφοριακού Συστήματος (ΕΣΠΣ) ικανού να καλύψει τις σύγχρονες απαιτήσεις για παροχή ασφαλών, ιδιωτικών και διαλειτουργικών υπηρεσιών. Η δεύτερη συνεισφορά της διατριβής περιλαμβάνει τη μελέτη επικινδυνότητας των κρίσιμων, ως προς την προστασία της ιδιωτικότητας, συστημάτων που ενσωματώνονται στην αρχιτεκτονική του ΕΣΠΣ εντοπίζοντας ανοιχτά θέματα τα οποία δεν καλύπτονται από τα αποτελέσματα της έρευνας πεδίου και αφορούν στην «ανεξέλεγκτη» χρήση των διαδραστικών υπηρεσιών και λειτουργιών που παρέχουν οι εφαρμογές Web 2.0.Η τρίτη και τέταρτη συνεισφορά της διατριβής επικεντρώνονται στην κάλυψη των ανοιχτών θεμάτων και αποτελούν τις βασικές καινοτομίες που προτείνονται για την προστασία της ιδιωτικότητας σε συνεργατικά περιβάλλοντα. Αφενός περιλαμβάνουν μια καινοτόμο αρχιτεκτονική διαχείρισης ταυτοτήτων η οποία αναγνωρίζει την αξιοπιστία των χρηστών ως δυναμικό χαρακτηριστικό της ταυτότητάς τους, ικανό να αναβαθμίσει τη χρήση των στατικά προκαθορισμένων ρόλων για την απόδοση προνομίων προσπέλασης στις διαδραστικές υπηρεσίες του συνεργατικού περιβάλλοντος. Αφετέρου, έχοντας σαν στόχο τη συλλογική προστασία της ιδιωτικότητας και τη λήψη έμπιστων αποφάσεων εξουσιοδότησης, καθορίζεται μια αναδρομική μέθοδος υπολογισμού του βαθμού αξιοπιστίας η οποία εκτός από τις αναφορές κακόβουλης συμπεριφοράς λαμβάνει υπόψη και άλλους κρίσιμους παράγοντες του συνεργατικού περιβάλλοντος.Η πέμπτη και τελική συνεισφορά της διατριβής έχει σαν στόχο να αναδείξει τα οφέλη υιοθέτησης του ΕΣΠΣ σε κρίσιμους τομείς της σύγχρονης Κοινωνίας της Πληροφορίας όπως αυτός της ηλεκτρονικής Διακυβέρνησης, μέσω της εφαρμογής του για την παροχή ασφαλών, ιδιωτικών και διαλειτουργικών υπηρεσιών προς νόμιμους μετανάστες (υπηρεσίες η-Μετανάστευσης).
Unfolding the act of photography
Authors: Κάντας Βασίλειος
Published: August 2021

H διατριβή αυτή συζητά την πολυποίκιλη υπόσταση μιας φωτογραφίας, ως συνεισφορά στην κατανόηση του μηχανισμού παραγωγής νοήματος μέσα σε αυτή. Προς αποσαφήνηση του πως οι φωτογραφίες λειτουργούν, επισκέπτομαι θεωρήσεις γύρω απο θέματα ιδιαιτερότητας του μέσου και συνάμα χρησιμοποιώ τη δική μου πρακτική, σχεδιάζοντας έτσι ένα μοντέλο συναντίληψης ικανό να βοηθήσει στην επίτευξη μιας πιο ενδελεχούς σύλληψης μιας φωτογραφίας.Μια ανασκόπηση, τύπου ενσωμάτωσης, των όσων έχουν λεχθεί στο πεδίο της Φωτογραφίας απο θεωρητικούς και εξασκούντες του μέσου, παρέχει τα εργαλεία που χρειάζονται για να οριστούν οι μοναδικές μα και οι κοινές ποιότητες της φωτογραφίας. Οντολογικές συνεκδοχές της φωτογραφίας, θέματα αναπαράστασης, χρόνου, αυτοματισμού, μεσολάβησης, η διττή φύση της –ίχνος και εικόνα- καθώς και θεωρίες απεικόνισης του μέσου τίθενται υπό εξονυχιστικό έλεγχο προς διαμόρφωση ενός σχήματος συναντίληψης. Αυτό το κομμάτι γνώσης, μαζί με την έκβαση της οπτικώς δομούμενης έρευνάς μου (μέσω της πρακτικής) πληροφορεί την κατασκευή ενός κατάλληλου μοντέλου για την κατανόηση του οπτικού ερεθίσματος που προσφέρει μια φωτογραφία. Συγκεκριμένα, αυτή η μελέτη σχεδιάζει και εφαρμόζει ένα συνδιαστικό μοντέλο σκέψης το οποίο θεωρεί τις φωτογραφίες ως μια συμπαγής ενότητα αποτελούμενη απο αλληλοεξαρτόμενους συνδέσμους στην αλυσίδα που καλείται ‘ενέργεια της Φωτογραφίας’. Αυτό το μοντέλο στηρίζεται στις παραμέτρους που συνεισφέρουν στην συναντίληψη μιας φωτοηραφίας – Χειριστής, Συσκευή, Σκηνικό, Φωτογραφία, Θέαση (ΧΣΣΦΘ). Μια σχολαστική παράθεση παραδείγματος της εφαρμογής του μοντέλου αυτού σε μια συγκεκριμένη φωτογραφία παρέχεται, δείχνοντας πως η λεκτική άρθρωση της συναντίληψης μιας φωτογραφίας μπορεί να συμβεί με τρόπο που να αποφευχθούν ελλειπείς ή κακές αναγνώσεις της.Προσφέρεται επίσης μια εξήγηση της στρατηγικής εργασίας που εφαρμόσθηκε κατά την διεξαγωγή της πρακτικής μου, μαζί με μια συζήτηση σχετικά με της επιλεγμένες εικόνες της φωτογραφοθήκης που συνοδεύει αυτή τη διατριβή. Συγκεκριμένα, δείχνεται το με ποιόν τρόπο το σχήμα συναντίληψης αντανακλάται στην πρακτική μου, μαζί με μια θεωρητική πλαισιοποίηση των φωτογραφιών μου –δίνοντας έμφαση σε έννοιες όπως το σύνηθες, το ανείπωτο, η έυνοια στο τυχαίο, το ίχνος και η εικόνα, καθώς επίσης και σε ομοιότητες με το φωτογαρφικό έργο άλλων εξασκούντων το μέσο.Αυτή η διατριβή συζητά τα στοιχεία που σχηματίζουν την κρυπτογραφημένη πληροφορία η οποία έχει εγχαραχθεί στην επιφάνεια μιας φωτογραφίας – με άλλα λόγια ξεδιπλώνει τη διαστρωμάτωσή της κατά την δημιουργία, αντίληψη και σύλληψη της.
Μελέτη της δυναμικής συμπεριφοράς συζευγμένων μη-γραμμικών κυκλωμάτων υψηλής τάξης
Authors: Παπαδοπούλου Μαρία
Published: August 2021

Αντικείμενο της παρούσης διδακτορικής διατριβής ήταν η μελέτη, ανάλυση και υλοποίηση, τόσο σε θεωρητικό όσο και πειραματικό επίπεδο, της σύζευξης μη-γραμμικών κυκλωμάτων υψηλής τάξης. Αρχικά, παρουσιάστηκαν τα αποτελέσματα της δυναμικής συμπεριφοράς ενός μη-γραμμικού, αυτόνομου κυκλώματος 4ης τάξης, το οποίο βασίζεται στο αυτόνομο κύκλωμα Chua 3ης τάξης που παρουσίασαν οι Lin και Chua το 1990. Υπολογίστηκαν οι εκθέτες Lyapunov για διάφορες παραμέτρους του συστήματος και οι συνθήκες για τις οποίες το σύστημα εμφανίζει περιοδική, χαοτική και υπερχαοτική συμπεριφορά. Μελετήθηκε η δυναμική της σύζευξης δύο όμοιων μη-γραμμικών, αυτόνομων κυκλωμάτων 4ης τάξης, όταν αυτά παρουσιάζουν χαοτική συμπεριφορά. Στη συνέχεια, μελετήθηκε η δυναμική συμπεριφορά ενός μη-αυτόνομου κυκλώματος 4ης τάξης με μη-γραμμικό αντιστάτη τύπου-Ν και αρνητική αγωγιμότητα. Εντοπίστηκαν οι περιοχές τιμών των παραμέτρων όπου παρατηρείται η μεγαλύτερη δυνατή πολυπλοκότητα και ελέγχθηκε η συμπεριφορά του κυκλώματος στις χαμηλές συχνότητες (20-50Hz) για διάφορες τιμές πλάτους του ημιτονικού σήματος εισόδου. Μελετήθηκε η δυναμική της σύζευξης δύο όμοιων κυκλωμάτων, όταν αυτά παρουσιάζουν χαοτική συμπεριφορά. Προτάθηκε ένα σύστημα χαοτικής κρυπτογραφίας βασισμένο σε δύο όμοια μη-γραμμικά, μη-αυτόνομα κυκλώματα 4ης τάξης, τα οποία ήταν μονόδρομα συζευγμένα. Στο σύστημα εφαρμόστηκε η τεχνική της χαοτικής μάσκας κατά την οποία η πολυπλοκότητα του χαοτικού σήματος στον πομπό χρησιμοποιείται για να καλύψει το σήμα πληροφορίας. Στο συγχρονισμένο πλέον δέκτη, διαχωρίζεται το αρχικό σήμα από το λαμβανόμενο. Τα θεωρητικά και πειραματικά αποτελέσματα απέδειξαν ότι η απόδοση του συστήματος είναι ικανοποιητική. Τέλος, μελετήθηκε η δυναμική της σύζευξης τριών όμοιων μη-γραμμικών, μη-αυτόνομων κυκλωμάτων 4ης τάξης σε συνδεσμολογία δακτυλίου, όταν αυτά παρουσιάζουν χαοτική συμπεριφορά. Η σύζευξη πραγματοποιήθηκε μέσω τριών γραμμικών αντιστατών, οι οποίοι μεταβάλλονται ταυτόχρονα. Τα τρία υποσυστήματα συγχρονίζονται όταν η παράμετρος σύζευξης λαμβάνει τιμή μεγαλύτερη από μια κρίσιμη τιμή.
Κοινωνικές πορείες γυναικών από τη μειονότητα της Θράκης
Authors: Ζωγραφάκη Μαρία
Published: August 2021

Οι γυναίκες της έρευνάς μας προέρχονται από ένα μειονοτικό πληθυσμό, στον οποίο τα φαινόμενα σχολικής καθυστέρησης και διαρροής είναι ιδιαίτερα έντονα και το μορφωτικό επίπεδο εξαιρετικά χαμηλό. Παρά τις δυσκολίες, ωστόσο, κατάφεραν να ξεπεράσουν τα πολλαπλά εμπόδια που αντιμετώπιζαν και να ακολουθήσουν μια διαφορετική σχολική και κοινωνική πορεία. Οι βασικοί άξονες του ερευνητικού μας ενδιαφέροντος αφορούσαν τόσο στις «αιτίες», τους παράγοντες που ώθησαν τις συνομιλήτριές μας σε αυτές τις διαφορετικές επιλογές, όσο και στις «συνέπειες» των επιλογών αυτών, μέσα από τη διερεύνηση της σχέσης τους με την εργασία, την οικογένεια, τη θρησκεία και την εθνοτική υπαγωγή. Η διατριβή μας, λοιπόν, είχε στόχο να μελετήσει εξαιρέσεις και να αναδείξει πως κάποια εμπόδια συσσωρεύονται και αλληλοδιαπλέκονται αλλά και πως παρακάμπτονται και οδηγούν σε αλλαγές και νέες διευθετήσεις. Όπως φάνηκε από την ανάλυση, οι δυσκολίες που αντιμετώπισαν οι συνομιλήτριές μας σχετίζονταν τόσο με τη μειονοτική υπαγωγή τους, όσο και με άλλες δύο καθοριστικές παραμέτρους, την κοινωνική τάξη και το κοινωνικό φύλο. […]
Υδρογεωλογική, υδραυλική και μελέτη τρωτότητας υπερβασικών πετρωμάτων
Authors: Γιόξας Γεράσιμος
Published: August 2021

Στα πλαίσια της παρούσας Διδακτορικής Διατριβής κύριο αντικείμενο είναι η περιγραφή, ανάλυση και ερμηνεία των υδρογεωλογικών και υδροχημικών συνθηκών που επικρατούν στην περιοχή μελέτης, δίνοντας έμφαση στον υδροφόρο ορίζοντα που αναπτύσσεται στο εσωτερικό των διαρρηγμένων πετρωμάτων του οφιολιθικού συμπλέγματος Μαντουδίου (Κεντρική Εύβοια). Η αποσαφήνιση και διάκριση των υδραυλικών και υδροχημικών μηχανισμών που λαμβάνουν χώρα στην περιοχή μελέτης με κατάλληλες τεχνικές και μεθόδους βασίζονται σε ακριβείς και λεπτομερείς μετρήσεις, προκειμένου να αναγνωριστούν περιοχές περισσότερο ή λιγότερο ευαίσθητες σε ρυπαντές. Ο κύριος στόχος ήταν ο προσδιορισμός των παραμέτρων εκείνων που θα περιέγραφαν συνολικότερα το μέσο ασυνεχειών προκειμένου να καταρτιστεί μία νέα μεθοδολογία εκτίμησης και χαρτογράφησης της τρωτότητας στο μέσο ασυνεχειών. Κατά την υδρογεωλογική μελέτη στην περιοχή έρευνας προέκυψε ότι οφιολιθικές μάζες φιλοξενούν ποσότητες υπόγειων νερών, οι οποίες διακινούνται μέσα κυρίως από ζώνες εντατικών διαρρήξεων. Η κατείσδυση του νερού στα πετρώματα αυτά καθορίζεται από το εύρος των τεκτονικών ασυνεχειών, αλλά και από το μέγεθος των υλικών που τις έχουν πληρώσει. Το υδρογεωλογικό καθεστώς στα πετρώματα αυτά εκφράζεται με διάσπαρτες πηγές, που χαρακτηρίζονται από εποχικές μεταβολές, και απαντώνται στο μεγαλύτερο ποσοστό τους στους σερπεντινιωμένους χαρτζβουργίτες, καθώς και στην επαφή τους με τους υποκείμενους σερπεντινίτες. Από υδροχημικής απόψεως, τα υπόγεια νερά των υπερβασικών πετρωμάτων, περιέχουν χαμηλές συγκεντρώσεις διαλυμένων αλάτων γεγονός που συνδέεται άμεσα με την ορυκτολογική σύσταση των πετρωμάτων της περιοχής τροφοδοσίας και την δυσδιαλυτότητα των ορυκτών αυτών. Όσον αφορά την εκτίμηση και χαρτογράφηση της εσωτερικής τρωτότητας των υπόγειων υδάτων, η οποία αποτελεί ένα γενικό και ευέλικτο πλαίσιο εργασίας, δημιουργήθηκε μία πολυκριτηριακή μέθοδος αξιολόγησης δεδομένων. Η μέθοδος αυτή βασίζεται σε έναν συνδυασμό υποκειμενικής βαθμονόμησης των κριτηρίων από τον χρήστη και αριθμητικών πράξεων μεταξύ των επιπέδων των κριτηρίων που επιλέχτηκαν, προκειμένου για τον υπολογισμό ενός τελικού δείκτη τρωτότητας. Η μέθοδος αναπτύχθηκε σε περιβάλλον ΓΣΠ με τη βοήθεια εφαρμογής της Αναλυτικής Ιεραρχικής Διαδικασίας προκειμένου να είναι εφικτή η υποστήριξη μιας ορθής διαχείρισης των υδάτινων πόρων για την προστασία του υπόγειου υδάτινου δυναμικού τόσο από ποιοτικής όσο και από ποσοτικής απόψεως.
Σφραγίσματα σε κεράμους και πλίνθους από τη Νικόπολη
Authors: Γερολύμου Κωνσταντίνα
Published: August 2021

Η παρούσα μελέτη αφορά στα ενσφράγιστα οικοδομικά προϊόντα της πρωτοβυζαντινής Νικόπολης και εντάσσεται σε μια, αρκετά άγνωστη για τον ελλαδικό χώρο θεματική ενότητα, η οποία δεν έχει μέχρι στιγμής προσελκύσει ιδιαίτερα το ενδιαφέρον των ερευνητών. Το σχετικό αδημοσίευτο υλικό, το οποίο διακρίνεται για την ποσότητα και την ποικιλία του, προέρχεται από τα σημαντικότερα ανεσκαμμένα πρωτοβυζαντινά μνημεία της Νικόπολης: τα τείχη και τις βασιλικές Α, Β και Δ. Πραγματοποιείται η τυπολογική κατάταξή του με βάση την αρχική ένταξη των 995 κεράμων και των πλίνθων του καταλόγου σε τέσσερεις γενικές κατηγορίες, ανάλογα με τον τρόπο εφαρμογής του σφραγίσματος: με χρήση σφραγίδας, με χάραξη στο καλούπι, με χρήση εργαλείου ή με δακτυλιές. Στη συνέχεια διακρίνονται οι επιμέρους σφραγιστικοί τύποι και επιχειρείται η χρονολόγηση αυτών με βάση την τυπολογία, τα ανασκαφικά παράλληλα και τα μνημεία προέλευσης. Η πλειονότητα των παραδειγμάτων εντάσσεται στην εποχή της ανέγερσης των αντίστοιχων οικοδομημάτων (5ος-6ος αι.), ενώ δεν λείπουν και μεταγενέστεροι τύποι, αλλά και σφραγίσματα ρωμαϊκών ή ελληνιστικών χρόνων προερχόμενα από πλίνθους ή κεράμους σε δεύτερη χρήση. Η μεγάλη ποικιλία των τύπων και η μοναδικότητα ορισμένων εξ αυτών αποτελούν χαρακτηριστικά στοιχεία του υλικού. Η κυριαρχία του συμβόλου του σταυρού στα σφραγίσματα της Νικόπολης, αναδεικνύει τον ρόλο της εκκλησίας στην οικοδομική διαδικασία και ταυτόχρονα αποτελεί σημαντική ένδειξη για την ύπαρξη εκκλησιαστικών πλινθοκεραμείων ή/και γαιών αργιλοληψίας. Οι ενσφράγιστοι κέραμοι της Νικόπολης συνιστούν μοναδικά ανάλογα παραδείγματα της πρωτοβυζαντινής περιόδου από τον ελλαδικό χώρο, καθώς σε όλες τις γνωστές μέχρι στιγμής περιπτώσεις απαντούν οι ενσφράγιστες πλίνθοι. Παράλληλα, και η τεχνική του σφραγίσματος που ακολουθείται, δηλαδή η χρήση της σφραγίδας, αποτελεί πρόσθετο χαρακτηριστικό της τοπικής παραγωγής, οι ιδιαιτερότητες της οποίας αποδίδονται σε επιρροές του ιταλικού χώρου, αλλά και της προϋπάρχουσας ρωμαϊκής παράδοσης. Με αφορμή το υλικό της Νικόπολης, η μελέτη διαπραγματεύεται και γενικότερα το ζήτημα της σφράγισης οικοδομικών προϊόντων, παρουσιάζοντας συνοπτικά τη διαχρονική εμφάνιση της πρακτικής, και αναλυτικά το σύνολο του συγκριτικού υλικού της πρωτοβυζαντινής περιόδου, το οποίο συγκροτεί ένα είδος corpus που διευκολύνει παραλληλισμούς και γενικές διαπιστώσεις. Τέλος, υπεισέρχεται και σε ζητήματα που σχετίζονται με την κατασκευή και τα εργαστήρια παραγωγής, παρουσιάζοντας διεξοδικότερα τα κατασκευαστικά στοιχεία των ενσφράγιστων ρωμαϊκών και πρωτοβυζαντινών πλίνθων και κεράμων της τοπικής παραγωγής.
Ανάπτυξη προχωρημένων τεχνικών φυσικοχημικών δοκιμών και υπολειμματικότητα αγροχημικών ουσιών σε εδάφη
Authors: Τζιουβαλέκας Μιλτιάδης
Published: August 2021

Η εργασία παρουσιάζει έναν εκτεταμένο ελέγχο δύο καλλιεργητικών περιόδων σε εδάφη και νερά στη λεκάνη απορροής του Πηνειού. Κύριοι στόχοι της μελέτης: η εφαρμογή πολυ-υπολειμματικών μεθόδων, η επικύρωση τους βάσει προτύπων διασφάλισης ποιότητας, ο έλεγχος της ύπαρξης υπολειμμάτων και η εκτίμηση της συμπεριφοράς τους με στόχο την αξιολόγηση της ποιότητας νερού επιφάνειας του Πηνειού, του υπόγειου νερού και της εδαφικής ρύπανσης. Ο Πηνειός είναι ένα από τα μεγαλύτερα ελληνικά ποτάμια, διατρέχει σχεδόν όλη τη Θεσσαλία και αποτελεί τον κύριο αποδέκτη εκροών από τοπικές βιομηχανίες. Εδαφικά δείγματα συλλέχθηκαν από αγροτεμάχια πολύ κοντά στον Πηνειό, με βαμβάκι, καλαμπόκι, σιτάρι και δενδροκαλλιέργειες. Τα υδατικά δείγματα λαμβάνονταν από το ποτάμι (και τους παραποτάμους) και από γεωτρήσεις. Υπήρχαν εννέα σημεία για τα υδατικά και δώδεκα για τα εδαφικά δείγματα. Η δειγματοληψία ήταν μηνιαία κατά την περίοδο ανάπτυξης της καλλιέργειας και μετά τριμηνιαία. Ο διαχωρισμός γινόταν με μηχανική ανακίνηση και υπερήχους (μίγμα ακετόνης-διχλωρομεθάνιου 1:1), και με εκχύλιση δια της στερεής φάσης με δίσκους C18 (μίγμα οξικού αιθυλεστέρα:διχλωρομεθάνιου 1:1) σε εδαφικά και υδατικά δείγματα αντίστοιχα. Ακολουθούσε ανάλυση σε αέρια χρωματογραφία συζευγμένη με φασματογράφο μάζας. Ελέγχθηκαν 22 ουσίες. Οι ανακτήσεις κυμάνθηκαν: από 56 ως 90%, και από 43 ως 87% σε εδάφη και νερά αντίστοιχα. Για την ποσοτικοποίηση χρησιμοποιήθηκε η μέθοδος εσωτερικού προτύπου.Στα εδαφικά δείγματα ανιχνεύθηκαν δέκα δραστικές ουσίες (κατά σειρά ποσοστού εύρεσης): 4,4’-DDE, Prometryn, Trifluralin, Alachlor, Terbuthylazine, Acetochlor, Ethalfluralin, S-metolachlor Myclobutanil, Chlorpyrifos. Οι συγκεντρώσεις κυμαίνονται από 2 ως 1366 μg/kg, αλλά συνήθως βρίσκονται κάτω από 800 mg/kg. Στα υδατικά δείγματα ανιχνεύθηκε μόνο η ουσία prometryn σε τέσσερα επιφανειακά νερά σε συγκεντρώσεις ως 74 ng/l. Η διατριβή είχε ως αποτέλεσμα δύο επικυρωμένες και αξιόπιστες αναλυτικές μεθόδους προσδιορισμού επιλεγμένων φυτοφαρμάκων σε περιβαλλοντικά συστήματα. Η εφαρμογή των μεθόδων καταδεικνύει την ύπαρξη υπολειμμάτων σε διαφορετικό βαθμό και με εποχιακή διακύμανση. Ανιχνεύθηκαν υπολείμματα τόσο σε εδαφικά όσο και σε υδατικά επιφανειακά δείγματα, σε πολύ μικρότερο βαθμό. Η δυναμική για ρύπανση του Πηνειού είναι μικρότερη από άλλα ποτάμια στην Ελλάδα. Αυτό αποδίδεται εν μέρει στην περιορισμένη επιφανειακή απορροή ελλείψει κλίσεων στην περιοχή. Το συμπέρασμα συμφωνεί με παλαιότερες επιστημονικές έρευνες.
Μήκος των τελομερών και δραστικότητα της τελομεράσης σε χρόνια νεφρική ανεπάρκεια τελικού σταδίου
Authors: Βολιώτης Γεώργιος
Published: August 2021

Το μήκος των τελομερών στα άκρα των ευκαρυωτικών χρωμοσωμάτων, μειώνεται με κάθε κυτταρικό διαχωρισμό, με αποτέλεσμα την γήρανση των κυττάρων. Η τελομεράση συνθέτει τελομερικό DNA, αντικαθιστώντας το απολεσθέν τελομερικό υλικό. Το οξειδωτικό stress και η χρόνια φλεγμονή, έχει αποδειχθεί ότι επισπεύδουν τη μείωση του μήκους των τελομερών. Η χρόνια νεφρική ανεπάρκεια τελικού σταδίου και η διαδικασία της αιμοκάθαρσης, χαρακτηρίζονται από αυξημένο οξειδωτικό stress και χρόνια φλεγμονή. Σκοπός της μελέτης ήταν να ερευνηθεί το μήκος των τελομερών και η δραστικότητα της τελομεράσης, σε ασθενείς με χρόνια νεφρική ανεπάρκεια υπό αιμοκάθαρση. Στην μελέτη έλαβαν μέρος 43 κλινικά σταθεροί ασθενείς, με χρόνια νεφρική ανεπάρκεια τελικού σταδίου υπό αιμοκάθαρση. Το μήκος των τελομερών των μονοπύρηνων κυττάρων του περιφερικού αίματος, μελετήθηκε με τη μέθοδο TeloTAGGG Telomere Length Assay® και η ανίχνευση της δραστικότητας της τελομεράσης έγινε με τη μέθοδο TRAP (Telomeric Repeat Amplification Protocol). Η σύγκριση έγινε με ομάδα υγιών μαρτύρων (υγιείς επισκέπτες της κλινικής και προσωπικό).Το μήκος των τελομερών των ασθενών, ήταν αντιστρόφως ανάλογο με τη διάρκεια της υποκατάστασης της νεφρικής λειτουργίας με αιμοκάθαρση. Στους ασθενείς που ανιχνεύθηκε δραστικότητα τελομεράσης, αυτή ήταν ανάλογη με το μήκος των τελομερών τους. Το μήκος των τελομερών και η δραστικότητα της τελομεράσης, δεν διέφεραν σημαντικά ανάμεσα στους ασθενείς και τους υγιείς μάρτυρες, μετά από προσαρμογή για την ηλικία. Τέλος το μήκος των τελομερών και η δραστικότητα της τελομεράσης δεν φάνηκε να επηρεάζουν την επιβίωση των ασθενών. Τα αποτελέσματα της μελέτης, δείχνουν ότι το μήκος των τελομερών και η δραστικότητα της τελομεράσης, δεν διαφέρουν ανάμεσα στους ασθενείς υπό αιμοκάθαρση και τους υγιείς. Ακόμα η μακρά διάρκεια της υποκατάστασης της νεφρικής λειτουργίας με αιμοκάθαρση, σχετίζεται με μειωμένο μήκος τελομερών, ανεξάρτητα από την ηλικία των ασθενών. Ο ακριβής παθογενετικός μηχανισμός και η κλινική σημασία αυτών των ευρημάτων, χρήζουν διερεύνησης με περαιτέρω μελέτες.
Διερεύνηση της πολυδραστηριότητας στον αγροτικό τομέα
Authors: Χριστοφή Αργυρώ
Published: August 2021

Η πολυδραστηριότητα, η οποία εντάσσεται στους στόχους της αγροτικής ανάπτυξης, αποτελεί στρατηγική επιβίωσης των αγροτικών νοικοκυριών. Διαφορετικές μορφές έκφρασης της πολυδραστηριότητας αντικατοπτρίζουν διαφορετικές συνθήκες (οικονομικές, κοινωνικές, πολιτισμικές) τόσο σε επίπεδο νοικοκυριού όσο και σε επίπεδο περιοχής. Το φαινόμενο της πολυδραστηριότητας αποτελεί πολύπλοκη και σύνθετη διαδικασία, η οποία εμπερικλείει τις έννοιες της δραστηριότητας, του εισοδήματος και της ταυτοποίησης. Περιγράφεται με τη χρησιμοποίηση των όρων : γεωργική και εξωγεωργική απασχόληση, μονοδραστήριο και πολυδραστήριο αγροτικό νοικοκυριό. Έρευνες, έδειξαν ότι το είδος της εξωγεωργικής απασχόλησης και επομένως οι πηγές εξωγεωργικού εισοδήματος ποικίλουν μεταξύ των αγροτικών περιοχών και των αγροτικών νοικοκυριών. Πιο συγκεκριμένα, ατομικά χαρακτηριστικά όπως η ηλικία, το μορφωτικό επίπεδο, καθώς επίσης και χαρακτηριστικά του κάθε νοικοκυριού (μέλη νοικοκυριού), σε συνδυασμό με εξωτερικούς παράγοντες (κοινωνικοί, οικονομικοί, πολιτισμικοί παράγοντες, τοπική αγορά εργασίας, υπάρχουσες υποδομές φαίνεται να επιδρούν σημαντικά στην δυνατότητα εξωγεωργικής απασχόλησης των μελών των αγροτικών νοικοκυριών. Σκοπός αυτής της διδακτορικής διατριβής είναι η μελέτη των παραγόντων εκείνων που συντελούν στην επικράτηση του φαινομένου της πολυδραστηριότητας στα αγροτικά νοικοκυριά καθώς επίσης και η εκτίμηση των τρόπων ορθολογικότερης αξιοποίησης του συντελεστή εργασίας που θα συντελέσουν στην αύξηση του εισοδήματος των αγροτικών νοικοκυριών. Από τα αποτελέσματα, προκύπτει ότι, παράγοντες όπως η ηλικία, το μορφωτικό επίπεδο, τα μέλη του αγροτικού νοικοκυριού και το μέγεθος της γεωργικής εκμετάλλευσης επιδρούν στην εμφάνιση και επικράτηση του φαινομένου της πολυδραστηριότητας. Επίσης, προτείνονται τρόποι ορθολογικότερης οργάνωσης των αγροτικών νοικοκυριών που συντελούν στην αύξηση του εισοδήματος των αγροτικών νοικοκυριών καθώς επίσης και τρόποι αύξησης της απασχόλησης των μελών των αγροτικών νοικοκυριών που θα συντελέσει τόσο στην αύξηση του εισοδήματος όσο και στην ανάπτυξη των αγροτικών περιοχών.
Η πολιτισμική κατασκευή του ψυχοπαθή στην σύγχρονη Ελλάδα
Authors: Αργυριάδης Αλέξανδρος
Published: August 2021

Η διατριβή υιοθετώντας την ανθρωπολογική οπτική, διερευνά την πρόσληψη και αντιμετώπιση του ψυχοπαθή στη σύγχρονη Ελλάδα καθώς και τον ιστορικό διαχωρισμό του θεωρούμενου φυσιολογικού από τον μη φυσιολογικό. Βασίζεται σε μακρόχρονη εθνογραφική έρευνα σε αστικά και αγροτικά ψυχιατρεία καθώς και σε ένα οικοτροφείο αποασυλοποίησης και κοινωνικής επανένταξης στην Αθήνα.Η μελέτη εντάσσεται στα πεδία της Ιστορίας και της Ιατρικής και Πολιτισμικής Ανθρωπολογίας ενώ παράλληλα παρέχει τα θεωρητικά και μεθοδολογικά εργαλεία για την μελέτη της ετερότητας και την κατασκευή του διαφορετικού Άλλου (ανάπηρος, ψυχοπαθής, άστεγος, κλπ).
Μελέτη υπερεπιφανειών του χώρου En+1 και ευθειογενών επιφανειών του χώρου E3 στο πλαίσιο της σχετικής διαφορικής γεωμετρίας
Authors: Καφφάς Ιωάννης
Published: August 2021

Στην παρούσα Διατριβή μελετώνται υπερεπιφάνειες του (n+1)-διάστατου Ευκλείδειου χώρου σχετικά καθετοποιημένες και ευθειογενείς επιφάνειες του τριδιάστατου Ευκλείδειου χώρου εφοδιασμένες με ασυμπτωτικές και γενικευμένες ασυμπτωτικές καθετοποιήσεις. Παραθέτουμε αρχικά τις θεμελιώδεις έννοιες και τους συμβολισμούς της σχετικής Διαφορικής Γεωμετρίας. Στο πρώτο μέρος εισάγουμε τις έννοιες του διανυσματικού πεδίου στήριξης, της σχετικής καθετοποίησης και της συνάρτησης του Tchebychev μιας σχετικά καθετοποιημένης υπερεπιφάνειας Φ. Αποδεικνύουμε, ότι αν η Φ είναι ελλειπτικά καμπυλωμένη και η αναλλοίωτος του Pick μηδενίζεται ταυτοτικά, τότε η Φ είναι δεύτερης τάξης και η καθετοποίηση είναι ομοιόθετη της αφινικής. Ορίζουμε και μελετούμε την πρώτη σχετική καθετοποίηση του Laplace και την πρώτη προηγούμενη σχετική καθετοποίηση του Laplace της Φ ως προς μια σχετική καθετοποίηση αυτής. Ακολούθως ορίζουμε τη ν-οστή σχετική καθετοποίηση του Laplace της Φ. Προκύπτει έτσι μια ακολουθία σχετικών καθετοποιήσεων του Laplace και αποδεικνύουμε ότι το όριό της είναι η αφινική καθετοποίηση. Ορίζουμε τη ν-οστή προηγούμενη σχετική καθετοποίηση του Laplace και κάνουμε ανάλογη μελέτη για την ακολουθία που προκύπτει. Στο δεύτερο μέρος μελετούμε ευθειογενείς επιφάνειες του τριδιάστατου Ευκλείδειου χώρου ασυμπτωτικά καθετοποιημένες. Αυτό σημαίνει, ότι οι σχετικές καθετοποιήσεις κείνται πάνω στα αντίστοιχα ασυμπτωτικά επίπεδα. Μελετούμε, πότε η ασυμπτωτική εικόνα μιας ευθειογενούς επιφάνειας εκφυλίζεται σε καμπύλη ή σημείο και πότε η επιφάνεια είναι γνήσια ή μη γνήσια σχετική σφαίρα. Γίνεται μελέτη των ιδιοτήτων των ασυμπτωτικά καθετοποιημένων ευθειογενών επιφανειών. Γενικεύουμε και μελετούμε τις ασυμπτωτικές καθετοποιήσεις σε μια ευθειογενή επιφάνεια και τις ονομάζουμε γενικευμένες ασυμπτωτικές. Οι καθετοποιήσεις αυτές γενικεύουν τις καθετοποιήσεις Manhart, την Ευκλείδεια, την αφινική και την σχετική II-καθετοποίηση.
Μεταβολές της υγρασίας και της θερμοκρασίας της ρινός σε σχέση με το μέγεθος της κάτω ρινικής κόγχης
Authors: Τσακιροπούλου Ευαγγελία
Published: August 2021

Εισαγωγή: Κάθε αλλαγή στη λειτουργική ανατομική της ρινός οδηγεί σε μεταβολές στη ροή αέρα και αυτό επηρεάζει την επαφή του εισπνεόμενου αέρα με το ρινικό βλεννογόνο. Οι μεταβολές αυτές ενδεχόμενα μπορούν να επηρεάσουν τη λειτουργία του ρινικού κλιματισμού. Χειρουργικές παρεμβάσεις για την αντιμετώπιση της ρινικής απόφραξης, όπως η μερική κογχοτομή, πιθανώς μπορούν να επιφέρουν τέτοιες είδους αλλαγές. Η παρούσα διδακτορική διατριβή είναι η πρώτη in vivo μελέτη της σχέσης του ρινικού κλιματισμού με τον όγκο των ρινικών κογχών. Επιπλέον αποτελεί την πρώτη in vivo αξιολόγηση της επίδρασης της μερικής κογχοτομής στην κλιματιστική ικανότητα της ρινός.Υλικό -Μέθοδος: Στη μελέτη έλαβαν μέρος 14 υγιείς εθελοντές (ομάδα ελέγχου) και 57 ασθενείς με ιστορικό μερικής κογχοτομής (ομάδα μελέτης). Σε όλους έγιναν μετρήσεις ενδορρινικής θερμοκρασίας και υγρασίας σε προκαθορισμένες θέσεις, μπροστά από την κεφαλή της κάτω και της μέσης ρινικής κόγχης. Η ρινική βατότητα εκτιμήθηκε με χρήση ακουστικής ρινομετρίας. Επιπλέον, οι εθελοντές της ομάδας ελέγχου εκτιμήθηκαν και με ρινομανομετρία και μαγνητική τομογραφία της ρινικής κοιλότητας. Η ογκομετρική μελέτη των ρινικών κογχών από την μαγνητική τομογραφία έγινε με το λογισμικό Amira. Οι συμμετέχοντες στην ομάδα μελέτης αξιολόγησαν την αίσθηση ρινικής απόφραξης συμπληρώνοντας την κλίμακα NOSE.Αποτελέσματα: Στην ομάδα ελέγχου, δεν διαπιστώθηκαν σημαντικές διαφορές στις τιμές της ρινομανομετρίας και της ακουστικής ρινομετρίας μεταξύ των δύο ρινικών θαλαμών (p > 0.05). Επιπλέον, δεν παρατηρήθηκαν συσχετίσεις μεταξύ των όγκων των κογχών και των τιμών ενδορρινικής θερμοκρασίας και υγρασίας. Από τη σύγκριση της ομάδας ελέγχου με την ομάδα μελέτης, διαπιστώθηκαν σημαντική μείωση στην ενδορρινική θερμοκρασία, της τάξης του 13% στο επίπεδο της κεφαλής της κάτω ρινικής κόγχης και 19% της μέσης ρινικής κόγχης στους ασθενείς με μερική κογχοτομή. Δεν παρατηρήθηκε αντίστοιχη μείωση στις τιμές της ενδορρινικής υγρασίας. Η κλινική αξιολόγηση των ασθενών και η υποκειμενική εκτίμηση της ρινικής βατότητας δεν ανέδειξε επιπλοκές. Επιπλέον, δεν παρατηρήθηκε καμία συσχέτιση μεταξύ των τιμών του ρινικού κλιματισμού και της ακουστικής ρινομετρίας και για τις δύο ομάδες. Συμπεράσματα: Το εύρος του όγκου των ρινικών κογχών σε φυσιολογικά άτομα δε φαίνεται να επηρεάζει το ρινικό κλιματισμό. Μείωση του όγκου της κάτω ρινικής κόγχης μετά από μερική κογχοτομή μάλλον επιδρά αρνητικά στην ικανότητα θέρμανσης του εισπνεόμενου αέρα, ωστόσο η ικανότητα ύγρανσης δεν επηρεάζεται. Το εύρημα αυτό δεν φαίνεται να έχει επίδραση στην κλινική εικόνα και την υποκειμενική αίσθηση μετεγχειρητικά.
Εκπαιδευτική τεχνολογία και διδακτική
Authors: Τύρου Ιωάννα
Published: August 2021

[…] Ο στόχος της παρούσας διατριβής είναι η διερεύνηση της επίδρασης των αναδυόμενων τεχνολογιών του Web 2.0 στη διδασκαλία της ιταλικής γλώσσας και του πολιτισμού. Πιο συγκεκριμένα, μας ενδιέφερε η δημιουργία εναλλακτικών περιβαλλόντων μάθησης με τη χρήση εργαλείων του Web 2.0 για τη διδασκαλία της Ιταλικής ως ξένης γλώσσας στο πλαίσιο της πανεπιστημιακής γλωσσικής εκπαίδευσης, μέσα από τη συνεργασία, την ενεργητική συμμετοχή και τη δημιουργική γραφή των φοιτητών. Απώτερος σκοπός της ερευνητικής μας δουλειάς είναι η γλωσσική και πολιτιστική εκπαίδευση μελλοντικών δασκάλων Ιταλικής γλώσσας μέσα από εναλλακτικά πολιτιστικά περιβάλλοντα, όπως εκείνα των εικονικών μουσείων, αλλά και η δυναμική διαδικτυακών δραστηριοτήτων σε μαθήματα ξένης γλώσσας και πολιτισμού. […]
Επίδραση της χορήγησης σεληνίου και ψευδαργύρου στην εξέλιξη της πειραματικά επαγόμενης ηπατικής ίνωσης μετά από χορήγηση θειοακεταμίδης
Authors: Καρμπαλιώτης Κωνσταντίνος
Published: August 2021

Η ηπατική ίνωση, μια ουλοποιός απάντηση του οργανισμού σε ποικίλους βλαπτικούς παράγοντες, χαρακτηρίζεται από υπερβολική συσσώρευση κολλαγόνου και άλλων πρωτεϊνών στη διάμεση εξωκυττάρια ουσία. Στα τελικά στάδια της ηπατικής ίνωσης αναπτύσσεται κίρρωση, ηπατική ανεπάρκεια και πυλαία υπέρταση και συχνά απαιτείται μεταμόσχευση ήπατος για την οριστική αντιμετώπιση. Οι γνώσεις μας σχετικά με τους κυτταρικούς και μοριακούς εμπλεκόμενους μηχανισμούς έχουν αυξηθεί σημαντικά. Έχει ήδη αποδειχτεί η αναστρεψιμότητα ηπατοκυτταρικής βλάβης σημαντικού βαθμού, προσανατολίζοντας την έρευνα στην ανεύρεση και στην ανάπτυξη αντι-ινωτικών φαρμάκων και θεραπειών. Στην παρούσα μελέτη διερευνήθηκε ο πιθανός ηπατο-προστατευτικός ρόλος του σεληνίου (Se) και του ψευδαργύρου (Zn) στην πειραματικά επαγόμενη ηπατική ίνωση. Χρησιμοποιήθηκαν 140 αρσενικοί επίμυς Wistar υπό στοιχειακή δίαιτα (ομάδα ελέγχου, ν=70) ή δίαιτα περίσσειας Se και Zn (πειραματική ομάδα, ν=70). Σε όλα τα πειραματόζωα χορηγήθηκε θειοακεταμίδη (ΤΑΑ) (300 mg/L) στο πόσιμο νερό για διάστημα τριών μηνών (α΄ φάση - επαγωγής ηπατικής ίνωσης) και μόνο πόσιμο νερό για τους επόμενους δύο μήνες (β΄ φάση - υποστροφής ηπατικής ίνωσης) με σκοπό τη μελέτη τόσο των παθογενετικών μηχανισμών που εμπλέκονται στην ηπατική ίνωση, όσο και των μηχανισμών που παρεμβαίνουν στην αποκατάσταση της βλάβης. Τα ιστοπαθολογικά ευρήματα υποδεικνύουν στατιστικά σημαντική (p<0.05) μείωση του βαθμού ηπατικής ίνωσης στη πειραματική ομάδα (ομάδα δίαιτας σε περίσσεια ιχνοστοιχείων Se και Zn) σε σχέση με την ομάδα ελέγχου. Επίσης, κατά τη φάση υποστροφής της ηπατικής ίνωσης, η υποστροφή ήταν στατιστικά σημαντικότερη (p<0.05) στην πειραματική ομάδα. Επιπλέον, η μεγαλύτερη αύξηση των ηπατικών ενζύμων (SGOT, SGPT, ALP), ως δείκτες ηπατικής βλάβης στα πειραματόζωα της ομάδας ελέγχου σε σχέση με την πειραματική, συμβαδίζει με τα ιστοπαθολογικά ευρήματα. Τέλος, η πειραματικά επαγόμενη ηπατική ίνωση συνδέθηκε με δοσοεξαρτώμενη ελάττωση των επιπέδων των αντιοξειδωτικών ενζύμων SOD και CT στον ορό και των δύο ομάδων. Ωστόσο, καταγράφηκε διατήρηση των επιπέδων SOD και CT στον ορό των πειραματόζωων της πειραματικής ομάδας σε σύγκριση με τα πειραματόζωα της ομάδας ελέγχου. Τα παραπάνω αποτελέσματα υπογραμμίζουν τον προστατευτικό ρόλο της συγχορήγησης Se και Zn τόσο κατά την εξέλιξη όσο και κατά την υποστροφή της πειραματικά επαγόμενης ηπατικής ίνωσης. Ωστόσο, αν και πολλές θεραπευτικές παρεμβάσεις φαίνονται αποτελεσματικές σε πειραματικά μοντέλα ηπατικής ίνωσης, η αποτελεσματικότητα και η ασφάλειά τους στους ανθρώπους δεν έχουν μελετηθεί εκτενώς.
Αναγνώριση δακτυλικών χειρονομιών σε πραγματικό χρόνο για την αλληλεπίδραση ανθρώπου-ρομπότ
Authors: Τσαγκάρης Απόστολος
Published: August 2021

Η συγκεκριμένη διδακτορική διατριβή παρουσιάζει μεθοδολογία αλληλεπίδρασης με συστήματα μηχατρονικής μέσω οπτικής αναγνώρισης δακτυλικών κινήσεων σε πραγματικό χρόνο. Παρουσιάζει ένα νέο είδος αλληλεπίδρασης Ανθρώπου - Ρομπότ μέσω Ηλεκτρονικού Υπολογιστή. Με τη βοήθεια τεχνολογιών αναγνώρισης ακροδακτύλων χεριού σε πραγματικό χρόνο και μέσω επεξεργασίας σημάτων κάμερας (web, kinect, pmd) επιτυγχάνεται αλληλεπίδραση με συστήματα ρομποτικής και εν γένει μηχατρονικής. H μεθοδολογία βασίζεται στον ορισμό των κατάλληλων εντολών ελέγχου (λεξικού κινήσεων) μέσω χειρονομιών και υποστηρίζει την ανίχνευσή τους σε πραγματικό χρόνο μέσω των τροχιών των ακροδακτύλων, πριν ακόμη ολοκληρωθούν, για την αλληλεπίδραση με το σύστημα μηχατρονικής ή ρομποτικής. Μέρος της μεθοδολογίας αποτελεί ο ταυτόχρονος έλεγχος πολλαπλών εντολών μέσω δακτυλικών χειρονομιών, είτε αντιστοιχίζοντας κάθε δάκτυλο με διαφορετική εντολή, που εκτελούνται όμως ταυτόχρονα, είτε χρησιμοποιώντας μια χειρονομία για την εκτέλεση πλήθους εντολών.Έτσι, στο γενικότερο πλαίσιο της Επικοινωνίας Ανθρώπου – Ρομπότ -Υπολογιστή, η έρευνα για την παρούσα διδακτορική διατριβή έχει σκοπό να παρουσιάσει α) κατάλληλη μεθοδολογία δημιουργίας λεξικού κινήσεων β) μεθοδολογία ανάκτησης εντολών με τεχνολογίες μηχανικής όρασης σε πραγματικό χρόνο και γ) κατάλληλο λογισμικό FingerOrasis για την αλληλεπίδραση με σύστημα μηχατρονικής σε πραγματικό χρόνο. Η μεθοδολογία που χρησιμοποιείται βασίζεται στην επέκταση στον τρισδιάστατο χώρο υπάρχουσας μεθόδου όρασης Η/Υ για την αναγνώριση κινήσεων δακτύλων στον χώρο της μουσικής. Λαμβάνονται υπόψη δύο προσεγγίσεις αναγνώρισης σε πραγματικό χρόνο από το σύστημα FingerOrasis: α) η στατική προσέγγιση ή ανάκτηση πατήματος δακτύλου, και β) η δυναμική προσέγγιση, ανάκτηση εντολής. Η στατική αναγνώριση εφαρμόζεται σε κάθε καρέ του βίντεο. Η δυναμική αναγνώριση εφαρμόζεται σε σύνολο ακολουθιών καρέ βίντεο, βασιζόμενη σε Κρυφά Μαρκοβιανά Μοντέλα και σε τεχνική δυναμικής περιτύλιξης χρόνου.
Δράση και εσωτερικότητα
Authors: Καμπουρίδης Θεόδωρος
Published: August 2021

Σκοπός της διατριβής είναι η αποσαφήνιση της σχέσης μεταξύ δράσης και εσωτερικότητας, χρησιμοποιώντας εναρκτήριο εννοιολογικό υλικό από τους Nietzsche, Heidegger και Corbin. H σχέση διαφωτίζεται μέσα από τη σύνδεση της δράσης και της εσωτερικότητας με την αντικειμενική τεχνική δράση, καταδεινκύοντας τους τρόπους με τους οποίους η τελευταία επιδρά στην υποκειμενικότητα από την αρχέγονη μορφή της προϊστορικής τεχνικής (μακροσκοπική ανάλυση), μέχρι και τη σύγχρονη εικονική τεχνολογία και την εξέλιξή της στην προσωποποιημένη και ψηφιακή τεχνολογία (μικροκοσμική ανάλυση). Με τη μακροσκοπική ανάλυση του τεχνικού φαινομένου αναδεικνύεται ο ισαρχέγονος ρόλος της τεχνικής ως παράλληλος και θεμελιακός της ανθρώπινης σκέψης. Επιπλέον, η μικροκοσμική μελέτη των καθημερινών εικονικών τεχνολογιών (κινηματογράφος, τηλεόραση, βιντεοπαιχνίδι) και η ψηφιακή μετάβαση σε μία νέου τύπου τεχνολογία (εν-διάμεση τεχνολογία: διαδίκτυο, 3Δ εκτυπωτής, κινητά πολυμέσα), εξετάζεται παράλληλα με τα φαινόμενα του μηδενισμού και της υπέρβασής του, τη λειτουργική και ηθολογική ενεργοποίηση του προσώπου από τις νέες τεχνολογίες, καθώς και την ανθρωποκεντρική προσέγγιση της φιλοσοφίας απέναντι στην τεχνολογία. Τελικό συμπέρασμα της διατριβής είναι ότι η εξέλιξη της τεχνολογικής δράσης είναι ανάλογη με τη δημιουργία και την οργάνωση μοντέλων ανθρωπολογικής αυτοκατανόησης (λογικής, ηθικής, ψυχικής, φαντασιακής), τα οποία σχηματίζουν αφενός την ιστορία της ανθρώπινης εσωτερικότητας, ενώ αφετέρου, η φιλοσοφική ανάλυση και καταγραφή τους αποκαλύπτει έναν προσδιορισμό της ανθρώπινης πραγματικότητας ευρύτερο του ανθρωποκεντρικού.
Δορυφόρος λογαριασμός τουρισμού
Authors: Γιαννόπουλος Κωνσταντίνος
Published: August 2021

Το ζήτημα της μέτρησης των οικονομικών επιπτώσεων του τουρισμού (σε νομισματικά και μη νομισματικά μεγέθη) σε μία οικονομία αναφοράς έχει απασχολήσει έντονα την διεθνή κοινότητα. Ιδιαίτερα δε, έχει επισήμως αναγνωρισθεί ότι οι διάφορες μέχρι πρόσφατα σχετικές μετρήσεις ήταν αποσπασματικές, μη ορθολογικά συγκροτημένες και μη ολοκληρωμένες, έτσι ώστε να μην παρουσιάζεται η πραγματική συνολική εικόνα του ετήσιου μεγέθους του τουρισμού σε μία χώρα. Το ίδιο έχει αναγνωρισθεί επισήμως και στην Ελλάδα για τις διαδικασίες που ακολουθούντο έως σήμερα. Ο τουρισμός συνιστά ένα φαινόμενο που από οικονομικής απόψεως σημαίνει την ενεργοποίηση μίας ιδιαίτερα διαμορφούμενης ατομικής κατανάλωσης, για συγκεκριμένο χρονικό διάστημα, από τους επισκέπτες στον τόπο της επίσκεψης. Για την ικανοποίηση αυτής της ζήτησης για κατανάλωση η πλευρά της προσφοράς πρέπει να ανταποκριθεί. Αυτό σημαίνει τη μεταβολή σε κάθε μακροοικονομικό μέγεθος σε μία οικονομία. Οι μεταβολές αυτές πρέπει να διερευνηθούν και να μετρηθούν. Μόνο κάτω από αυτή τη διαδικασία είναι δυνατό να αναδειχθεί η συνεισφορά του τουρισμού στο σύνολο της οικονομίας, και να παρέχεται έτσι η αναγκαία πληροφορία για την χάραξη στρατηγικής και τις πολιτικές αποφάσεις, τόσο για το δημόσιο όσο και για τον ιδιωτικό τομέα. Συνεπώς, με βάση τη μέχρι σήμερα αδυναμία του κλασσικού εθνικολογιστικού συστήματος να παρέχει από την πλευρά της προσφοράς τις αναγκαίες αξιόπιστες μετρήσεις για την εξέλιξη του ετήσιου μακροοικονομικού μεγέθους του τουρισμού, αναπτύχθηκε και τέθηκε στη δημόσια διεθνή συζήτηση ένα ειδικό για το σκοπό αυτό εργαλείο, ο Δορυφόρος Λογαριασμός Τουρισμού (ΔΛΤ). Η διερεύνηση, η καταγραφή και η μεθοδολογική συγκρότηση του αναγκαίου για την Ελληνική οικονομία «ΔΛΤ» αποτελεί το αντικείμενο της παρούσας εργασίας. Η ανάλυση ξεκινά από την παρουσίαση του Συστήματος Εθνικών Λογαριασμών (ΣΕΛ) και των αδυναμιών να αντιμετωπίσει το τουριστικό φαινόμενο ως αναλυτική κατηγορία της εθνικής οικονομίας. Η εργασία συνεχίζεται με ανάλυση του ζητήματος του ΔΛΤ και καταλήγει ειδικά στην Ελληνική περίπτωση όσον αφορά την πρόοδο που έχει μέχρι σήμερα επιτευχθεί. Παρέχεται έτσι για πρώτη φορά για την ελληνική πραγματικότητα μία ολοκληρωμένη και προσαρμοσμένη παρουσίαση και ανάλυση των σχετικών ζητημάτων, με παράλληλη εμπειρική και μεθοδολογική κριτική των αντίστοιχων ενεργειών. Διευκρινίζονται έτσι τεκμηριωμένα διάφορα ζητήματα με κύριο αυτό του «τουριστικού τομέα» και της «τουριστικής βιομηχανίας».